Document ID: 32014R0426

REGOLAMENT TAL-KUMMISSJONI (UE) Nru 426/2014
tal-25 ta' April 2014
li jemenda l-Anness II tar-Regolament (KE) Nru 110/2008 tal-Parlament Ewropew u tal-Kunsill dwar id-definizzjoni, id-deskrizzjoni, il-preżentazzjoni, l-ittikkettar, u l-protezzjoni ta' indikazzjonijiet ġeografiċi ta' xorb spirituż
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (KE) Nru 110/2008 tal-Parlament Ewropew u tal-Kunsill tal-15 ta' Jannar 2008 dwar id-definizzjoni, id-deskrizzjoni, il-preżentazzjoni, l-ittikkettar, u l-protezzjoni ta' indikazzjonijiet ġeografiċi ta' xorb spirituż (1), u b'mod partikolari l-Artikolu 26 tiegħu,
Billi:
(1)
L-Anness II tar-Regolament (KE) Nru 110/2008 jistipula li x-xorb spirituż tal-kategorija 16 “Spirtu ta' (segwit minn isem il-frotta jew berry), miksub permezz tal-maċerazzjoni u d-distillazzjoni” jista' jinkiseb permezz tal-maċerazzjoni u d-distillazzjoni ta' frott jew berries elenkati fih. F'ċerti Stati Membri, dan it-tip ta' xorb spirituż huwa tradizzjonalment prodott ukoll minn frott ieħor, li mhuwiex inkluż f'dik il-lista. Għaldaqstant il-lista ta' frott jew berries użata fil-produzzjoni ta' xorb spirituż taħt dik il-kategorija għandha tiġi estiża.
(2)
L-Anness II tar-Regolament (KE) Nru 110/2008 jistipula li x-xorb spirituż tal-kategorija 24 “Akvavit jew aquavit” huwa xorb spirituż bit-togħma tal-anisi (karawaj) u/jew taż-żerriegħa tax-xibt mogħti t-togħma b'distillat ta' pjanti jew ħwawar. Dak ix-xorb spirtuż huwa prodott tradizzjonalment bl-użu ta' alkoħol etiliku ta' oriġini agrikola. Il-kategorija tax-xorb spirituż attwali “Akvavit jew aquavit” ma tispeċifikax, l-obbligu tal-użu tal-alkoħol etiliku. Madankollu, l-użu tal-alkoħol etiliku fil-produzzjoni tal-“Akvavit jew aquavit” huwa essenzjali biex tiġi żgurata l-kwalità tal-prodott.
(3)
Ir-Regolament (KE) Nru 110/2008 għandu għalhekk jiġi emendat skont dan.
(4)
Il-miżuri previsti f'dan ir-Regolament huma konformi mal-opinjoni tal-Kumitat għax-Xorb Spirituż,
ADOTTAT DAN IR-REGOLAMENT:
Artikolu 1
L-Anness II tar-Regolament (KE) Nru 110/2008 huwa emendat skont l-Anness ta' dan ir-Regolament.
Artikolu 2
Dan ir-Regolament għandu jidħol fis-seħħ fit-tielet jum wara l-pubblikazzjoni tiegħu f'Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, il-25 ta' April 2014.

Labels: 3
17